CELEX: 32012D0749
Language: lt
Date: 1354492800000
Title: 2012/749/ES: 2012 m. gruodžio 3 d. Tarybos sprendimas, kuriuo pratęsiamas Sprendimo 2010/371/ES dėl konsultacijų su Madagaskaro Respublika pagal AKR ir ES partnerystės susitarimo 96 straipsnį baigimo galiojimo laikotarpis

5.12.2012   
            
            
               LT
            
            
               Europos Sąjungos oficialusis leidinys
            
            
               L 333/46
            
         TARYBOS SPRENDIMAS
   2012 m. gruodžio 3 d.
   kuriuo pratęsiamas Sprendimo 2010/371/ES dėl konsultacijų su Madagaskaro Respublika pagal AKR ir ES partnerystės susitarimo 96 straipsnį baigimo galiojimo laikotarpis
   (2012/749/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į Partnerystės susitarimą tarp Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių, pasirašytą 2000 m. birželio 23 d. Kotonu (1) ir peržiūrėtą Uagadugu (Burkina Fasas) 2010 m. birželio 22 d. (2) (toliau – AKR ir ES partnerystės susitarimas), ypač į jo 96 straipsnį,
   atsižvelgdama į Taryboje susirinkusių valstybių narių Vyriausybių atstovų vidinį susitarimą dėl priemonių, kurių turi būti imtasi, ir tvarkos, kurios turi būti laikomasi siekiant įgyvendinti AKR ir ES partnerystės susitarimą (3), ypač į jo 3 straipsnį,
   atsižvelgdama į Europos Komisijos pasiūlymą,
   pritarus Sąjungos vyriausiajam įgaliotiniui užsienio reikalams ir saugumo politikai,
   kadangi:
   
               (1)
            
            
               2010 m. birželio 7 d. Tarybos sprendimas 2010/371/ES dėl konsultacijų su Madagaskaro Respublika pagal AKR ir ES partnerystės susitarimo 96 straipsnį baigimo (4) priimtas, kad būtų įgyvendintos atitinkamos priemonės atsižvelgiant į esminių to AKR ir ES partnerystės susitarimo 9 straipsnio elementų pažeidimą;
            
         
               (2)
            
            
               šių priemonių taikymas Tarybos sprendimu 2011/324/ES (5) buvo pratęstas iki 2011 m. gruodžio 6 d., o Tarybos sprendimu 2011/808/ES (6) šios priemonės buvo iš dalies pakeistos ir jų taikymas pratęstas iki 2012 m. gruodžio 6 d.;
            
         
               (3)
            
            
               tarpininkaujant Pietų Afrikos vystymosi bendrijai, pasiekta didelės pažangos, visų pirma pereinamojo laikotarpio institucijų kūrimo ir rinkimų srityje; šis tarpininkavimas padėjo daug nuveikti siekiant išbristi iš krizės. Iš šių nuveiktų dalykų galima paminėti tai, kad įsteigta Nacionalinė pereinamojo laikotarpio nepriklausoma rinkimų komisija, Parlamentas priėmė amnestijos įstatymą ir buvo paskelbtos rinkimų datos, atitinkančios Jungtinių Tautų ekspertų rekomendacijas. Nepaisant to, pereinamojo laikotarpio veiksmų planas nebuvo visiškai įgyvendintas;
            
         
               (4)
            
            
               Sprendimo 2010/371/ES taikymo laikotarpis baigiasi 2012 m. gruodžio 6 d. Kadangi Parlamento rinkimai ir antrasis prezidento rinkimų turas numatyti 2013 m. liepos 3 d., tikslinga pratęsti galiojančių atitinkamų priemonių taikymo trukmę, kol Taryba nuspręs, kad įvyko patikimi rinkimai ir Madagaskare atkurta konstitucinė tvarka, neatmetant galimybės per šį laikotarpį jas reguliariai peržiūrėti,
            
         PRIĖMĖ ŠĮ SPRENDIMĄ:
   1 straipsnis
   Sprendimo 2010/371/ES 3 straipsnio antras sakinys pakeičiamas šiuo tekstu:
   
      „Jis galioja, kol Taryba, remdamasi Komisijos pasiūlymu, nuspręs, kad įvyko patikimi rinkimai ir Madagaskare atkurta konstitucinė tvarka, neatmetant galimybės per šį laikotarpį jį reguliariai peržiūrėti.“
   
   2 straipsnis
   Šis sprendimas įsigalioja jo priėmimo dieną.
   
      Priimta Briuselyje 2012 m. gruodžio 3 d.
      
         
            Tarybos vardu
         
         
            Pirmininkas
         
         N. SYLIKIOTIS
      
   
   
      (1)  OL L 317, 2000 12 15, p. 3.
   
      (2)  OL L 287, 2010 11 4, p. 3.
   
      (3)  OL L 317, 2000 12 15, p. 376.
   
      (4)  OL L 169, 2010 7 3, p. 13.
   
      (5)  OL L 146, 2011 6 1, p. 2.
   
      (6)  OL L 324, 2011 12 7, p. 1.
   
      PRIEDAS
      
         LAIŠKO LAIKINAJAM PREZIDENTUI PROJEKTAS
      
      Gerbiamasis Prezidente,
      Džiaugdamasi pažanga, pasiekta sprendžiant politinę krizę ir Madagaskaro politinio proceso dalyviams 2011 m. rugsėjo mėn. pasirašius veiksmų planą, kurio tikslas – išbristi iš krizės Madagaskare, 2011 m. gruodžio 5 d. Europos Sąjunga (ES) sušvelnino atitinkamas priemones, 2010 m. birželio 7 d. Tarybos sprendimu 2010/371/ES nustatytas Madagaskarui.
      Apie šį naują sprendimą Jums buvo pranešta 2011 m. gruodžio 8 d. laišku, kuriame išdėstytos sąlygos, kurių būtina laikytis, kad ES imtųsi paramos pereigos procesui priemonių. Todėl per praėjusius metus ES įgyvendino paramos gyventojams ir paramos rinkimų procesui priemones, numatytas pirmiau minėtame laiške pateiktoje įsipareigojimų struktūroje.
      Įgyvendinant veiksmų planą pasiekta didelės pažangos, ir į šią pažangą atsižvelgta taikant atitinkamas galiojančias priemones. Atsižvelgiant į tai, kad veiksmų planas nebuvo visiškai įgyvendintas, ir laukiant, kol įvyks 2013 m. liepos 3 d. numatyti parlamento rinkimai ir antrasis prezidento rinkimų turas, atitinkamos priemonės bus taikomos toliau, nekeičiant sąlygų ir abipusių ES bei Madagaskaro įsipareigojimų, kurie visiškai galioja tol, kol ES nustatys, kad buvo surengti patikimi rinkimai ir Madagaskare atkurta konstitucinė tvarka.
      ES teikia didžiulę reikšmę AKR ir ES partnerystės susitarimo 9 straipsnio esminėms nuostatoms – žmogaus teisių užtikrinimui, demokratinėms institucijoms ir teisinei valstybei, todėl ragina Jus ir visas suinteresuotąsias veiksmų plano šalis dėti kuo daugiau pastangų siekiant nedelsiant įveikti politines kliūtis, kurios kol kas trukdo įgyvendinti veiksmų planą.
      Be to, ES Jus ragina toliau dėti visas pastangas, kad būtų sudarytos taikios politinės sąlygos 2013 m. gegužės ir liepos mėn. surengti patikimus rinkimus ir užbaigti pereigos procesą, kuriam pritaria Madagaskaro gyventojai ir kurį palaiko tarptautinė bendruomenė.
      ES patvirtina, kad ji įsipareigoja toliau remti pereigos procesą ir jam pasibaigus nedelsiant imtis paramos priemonių, kurių įgyvendinimo sąlygos bus nustatytos palaikant politinį dialogą su Jūsų Vyriausybe.
      Atitinkamos priemonės galės būti peržiūrėtos bet kuriuo metu, atsižvelgiant į teigiamą arba neigiamą Madagaskaro politinės padėties raidą.
      Pagarbiai
      
         
            
               Europos Sąjungos vardu
            
            Catherine ASHTON
            Andris PIEBALGS